Aminatou Haidar

Aminatou Haidar (; s. 24. heinäkuuta 1966 tai 1967 El Aaiún, Espanjan Sahara) on sahrawikansaan kuuluva ihmisoikeusaktivisti ja Länsi-Saharan itsenäisyyden puolestapuhuja.

Nuoruus 
Aminatou Haidar syntyi Länsi-Saharassa joko vuonna 1966 tai 1967. Haidar kasvoi rauhattomalla alueella. Hänen syntyessään Länsi-Sahara oli vielä Espanjan siirtomaa. Espanja veti joukkonsa pois vuonna 1976, jolloin Polisario julisti Saharan demokraattisen arabitasavallan syntyneeksi. Marokko ja Mauritania valtasivat alueen, mutta Mauritania teki vuonna 1979 Polisarion kanssa rauhan. Marokko puolestaan varmisti tärkeimpien kaupunkien ja luonnonvarojen hallinnan.

Aktivistina

Rauhanomaisista protesteista salaiseen vankilaan 
Haidar oli 17-vuotias, kun hän alkoi osallistua rauhanomaisiin protesteihin Marokko-valtausta vastaan. Marraskuussa 1987 hänet vangittiin 400 muun protestoijan kanssa. Hän ja noin 70 muuta henkilöä joutui salaiseen vankilaan neljäksi vuodeksi, eikä kukaan ulkopuolinen tiennyt hänen olinpaikkaansa. Haidariin kohdistettu tahdonvastainen katoaminen on kansainvälisten lajien mukaan rikos ihmisyyttä vastaan. Haidar on kertonut, että vankila-aika avasi hänen silmänsä marokkolaishallinnon toimista. Häntä kidutettiin ja pahoinpideltiin. Vankilassa hän myös aloitti muiden aktivistien kansa ensimmäisen nälkälakkonsa.

Haidar vapautettiin vuonna 1991, ja hän alkoi kampanjoida muidenkin poliittisten vankien vapauttamisen puolesta. Hän myös dokumentoi ihmisoikeusrikoksia lisätäkseen tietoisuutta valloittajien tekemistä rikoksista. Haidarin ja muiden ihmisoikeusaktivistien ansiosta kansainvälinen yhteisö alkoi nähdä paremmin Länsi-Saharan tilanteen.

Kansainvälinen Länsi-Saharan-asioiden puolestapuhuja 

Haidar pidätettiin uudelleen kesäkuussa 2005, jolloin hän oli osallistunut rauhanomaiseen mielenosoitukseen. Hän sai seitsemän kuukautta vankeutta. Haidar protestoi vankilassa pahoinpitelemistänsä ja mielivaltaista vankeuttansa menemällä kahdesti nälkälakkoon. Yhdysvaltain painostuksen ansiosta Haidar pystyi vapautumisensa jälkeen vuonna 2006 matkustamaan Espanjaan vastaanottaakseen Juan María Bandrés -palkinnon. Haidar ei palannut heti Länsi-Saharaan, vaan päätti tehdä asiansa puolesta kiertueen Euroopassa, Yhdysvalloissa ja Etelä-Afrikassa. Yhdysvalloissa hänet palkittiin vuonna 2008 Robert F. Kennedyn ihmisoikeuspalkinnolla.

Marokko ei päästänyt marraskuussa 2009 Haidaria takaisin maahan, kun hän oli palaamassa Yhdysvalloista, missä hän oli saanut Civil Courage Prize -palkinnon. Haidarin passi takavarikoitiin ja hänet karkoitettiin Kanariansaarille. Espanja kieltäytyi palauttamasta passitonta Haidaria takaisin Länsi-Saharaan. Haidar meni nälkälakkoon, mikä herätti kansainvälisen median huomion. Hän oli 32 päivän nälkälakon jälkeen jo varsin huonossa kunnossa, kun Marokko antoi hänelle luvan palata Länsi-Saharaan.

Haidar oli marraskuussa 2012 palaamassa tapaamisesta YK:n pääsihteerin Länsi-Saharan henkilökohtaisen edustajan Christopher Rossin kanssa, kun poliisi pahoinpiteli hänet ja uhkasi hänen henkeänsä. Poliisi hyökkäsi Haidarin kimppuun uudestaan huhtikuussa 2015, jolloin hänen kotiansa kivitettiin.

Haidar sai vuonna 2019 Right Livelihood -palkinnon ihmisoikeuksien rauhanomaisesta puolustamisesta.

Lähteet

Aiheesta muualla 

Länsi-Sahara
Ihmisoikeusaktivistit
Right Livelihood -palkinnon saajat
Elävät henkilöt